РЕШЕНИЕ ЗА ИЗПЪЛНЕНИЕ НА СЪВЕТА
от 15 декември 2009 година
за предоставяне на разрешение на Република Естония да прилага мярка за дерогация от член 167 от Директива 2006/112/ЕО относно общата система на данъка върху добавената стойност
(2009/1022/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз,
като взе предвид Директива 2006/112/ЕО (1), и по-специално член 395, параграф 1 от нея,
като взе предвид предложението на Комисията,
като има предвид, че:
(1)
С Решение 2007/133/ЕО на Съвета (2) Република Естония (наричана по-долу „Естония“) получи разрешение чрез дерогация от член 167 от Директива 2006/112/ЕО да отсрочи момента на възникване на правото на приспадане на данъчен кредит до момента, в който данъкът върху добавената стойност (ДДС) бъде платен на доставчика на стоки или услуги за данъчнозадължени лица, които прилагат незадължителната схема, съгласно която по силата на член 66, буква б) от посочената директива ДДС, начислен върху техните доставки на стоки и услуги, става изискуем в момента на получаване на плащането за тях („схема на касова отчетност“). За да могат да се възползват от схемата данъчнозадължените лица трябва да са регистрирани като еднолични търговци.
(2)
С писмо, заведено в генералния секретариат на Комисията на 4 септември 2009 г., Естония поиска разрешение за удължаване на срока на действие на тази специална мярка за дерогация.
(3)
В съответствие с член 395, параграф 2 от Директива 2006/112/ЕО с писмо от 1 октомври 2009 г. Комисията уведоми останалите държави-членки за искането. С писмо от 5 октомври 2009 г. Комисията информира Естония, че разполага с всички данни, които счита за необходими за разглеждането на искането ѝ.
(4)
Схемата на касова отчетност е опростена схема за облагане с незадължителен характер, предназначена за малките предприятия, които не могат да се ползват от освобождаване от данък. Тя позволява по отношение на посочените данъчнозадължени лица да се прилага просто правило въз основа на датата на плащане на получените от тях доставки и на извършените от тях доставки, за да се определи съответно в кой момент те трябва да упражнят правото си на приспадане на ДДС и в кой момент да внесат данъка в държавната хазна. Следователно за посочените данъчнозадължени лица схемата представлява мярка за опростяване, която може също така да им предостави предимства по отношение на наличните средства.
(5)
На 28 януари 2009 г. Комисията представи предложение за директива за изменение на Директива 2006/112/ЕО относно правилата за издаване на фактури, която позволява също така на държавите-членки да отсрочат момента на възникване на правото на приспадане на данъчен кредит до момента на плащане на ДДС на доставчика на стоки или услуги по отношение данъчнозадължени лица, чийто годишен оборот не надвишава определена горна граница, която може да бъде определена от държавите-членки в размер до 2 000 000 EUR, и които следователно имат право да се възползват от незадължителна схема, съгласно която ДДС, начислен върху техните доставки, става изискуем едва в момента на получаване на плащането за тях.
(6)
Въпросната специална мярка за дерогация не засяга приходите от ДДС на Естония на етапа на крайното потребление и не оказва влияние върху собствените ресурси на Съюза, които се формират от ДДС,
ПРИЕ НАСТОЯЩОТО РЕШЕНИЕ:
Член 1
Чрез дерогация от член 167 от Директива 2006/112/ЕО Естония получава разрешение да отсрочи момента на възникване на правото на приспадане на данъчен кредит за данъчнозадължените лица, посочени във втората алинея, до момента на плащане на ДДС на доставчика на стоки или услуги.
Засегнатите данъчнозадължени лица трябва да са избрали схема за облагане, в съответствие с която ДДС върху техните доставки на стоки и услуги става изискуем в момента, в който им бъде заплатена съответната доставка.
До 31 декември 2010 г. схемата, посочена във втората алинея, е приложима за данъчнозадължени лица, регистрирани като еднолични търговци.
От 1 януари 2011 г. схемата, посочена във втората алинея, е приложима за данъчнозадължени лица, чийто годишен оборот не надвишава праг, който се определя от Естония в размер до равностойността на 200 000 EUR в национална валута в съответствие с членове 399 и 400 от Директива 2006/112/ЕО.
Член 2
Настоящото решение се прилага от 1 януари 2010 г. до деня на влизане в сила на директива, с която на държавите-членки се позволява да отсрочат момента на възникването на правото на приспадане на данъчен кредит до момента, в който ДДС бъде платен на доставчика на стоки или услуги за данъчнозадължени лица, чийто годишен оборот не надвишава определена горна граница и които по този начин имат право да се възползват от незадължителна схема, съгласно която ДДС, начислен върху техните доставки на стоки и услуги, става изискуем в момента на получаване на плащането за тях.
При всички случаи настоящото решение се прилага най-късно до 31 декември 2012 г.
Член 3
Адресат на настоящото решение е Република Естония.
Съставено в Брюксел на 15 декември 2009 година.